
ΟΙΚΟΝΟΜΙΚΗ ΔΙΑΣΤΑΣΗ 
ΤΗΣ ΔΙΑΧΕΙΡΙΣΗΣ ΠΕΡΙΒΑΛΛΟΝΤΟΣ: 

ΣΤΟΙΧΕΙΩΔΕΙΣ ΕΝΝΟΙΕΣ ΚΑΙ ΠΡΟΒΛΗΜΑΤΙΣΜΟΙ

1. Εισαγωγή. Ο Ρόλος του Μηχανικού 
Το βασικό πρόβλημα της εξισορρόπησης της ποιότητας του περιβάλλοντος και της οικονομικής δραστηριότητας μιας περιοχής μπορεί να εκφραστεί από το διάγραμμα του Σχήματος 1. Στο διάγραμμα αυτό βλέπουμε ότι, όσο μεγαλύτερη είναι η παραγωγή επιθυμητών αγαθών, τόσο  μεγαλύτερη θα είναι και η παραγωγή ανεπιθύμητων  παρα-προϊόντων (αποβλήτων). 








Σχήμα 1: Η Εξέλιξη του Προβληματισμού  για Περιβαλλοντική Διαχείριση 
Το Σύστημα Διαχείρισης των Αποβλήτων (ΣΔΑ) απαιτεί χρήματα  για να λειτουργήσει. Όσο περισσότερα τα χρήματα για το ΣΔΑ, τόσο μικρότερη η επιβάρυνση στο περιβάλλον – αλλά και τόσο μεγαλύτερη η μείωση του οικονομικού αποτελέσματος. Δηλαδή, μέχρι κάποιο βαθμό, παράγουμε πλούτο που στη συνέχεια τον μειώνουμε για να μείνουμε  «καθαροί». Μήπως, άραγε, συμφέρει να παράγουμε λιγότερο πλούτο και να περιορίσουμε την επιβάρυνση για καθαριότητα; (Ανάλογη περίπτωση: Δουλεύουμε μανιωδώς για απόκτηση πλούτου, βλάπτεται η υγεία μας, και πληρώνουμε γιατρούς και φάρμακα για την επιδιόρθωσή της).

Για διευκόλυνση του φοιτητή Π.Μ. στην κατανόηση του ρόλου ενός Σ.Δ.Α., στο Σχήμα 2 δείχνεται μια αναλογία του Σ.Δ.Α. με μια γέφυρα.










Δεν είναι δυνατόν, βέβαια, να διαμορφωθεί μια συμβιβαστική διέξοδος στο δίλημμα «οικονομική ανάπτυξη ή ποιότητα περιβάλλοντος» που να ικανοποιεί όλους τους πολίτες. Γι’ αυτό ακριβώς, η αναγκαία διέξοδος προκύπτει μέσα από πολιτικές διεργασίες.

Ένας βασικός λόγος, για τον οποίο οι όποιοι συμβιβασμοί δεν μπορούν να διαμορφωθούν εύκολα, είναι η αδυναμία να μελετήσουμε ποιότητα και οικονομία με τα ίδια μέτρα, ή  έστω να τα βάλουμε σε κάποια κοινή (και  κοινωνικά αποδεκτή) κλίμακα. Υπάρχει όμως διέξοδος -- που έχει, ως διαδικασία, ευρεία χρήση και αποδοχή. Συγκεκριμένα, εκτιμούμε το μέγεθος της έξτρα θυσίας (πόρους, χρόνο, καθυστέρηση ανάπτυξης, κλπ.) που είναι αναγκαία για την επίτευξη ενός καθορισμένου έξτρα επιπέδου ποιότητας. Αν αυτό επαναληφθεί για διάφορα επίπεδα ποιότητας, τότε μπορούμε να έχουμε διάφορους εναλλακτικούς δυνατούς συνδυασμούς {ποιότητας-ανάπτυξης} από τους οποίους επιλέγεται (trade-off analysis) ο κοινωνικά επιθυμητός. Η ξεχωριστή μέτρηση ποιοτικών επιπέδων και οικονομικών επιτεύξεων είναι οπωσδήποτε (θα πρέπει να είναι) δυνατή για το μηχανικό-αναλυτή.

Ας μην ξεχνάμε το βασικό ρόλο του μηχανικού: Μετατροπή συντελεστών παραγωγής σε χρήσιμα προϊόντα (Βλέπε Σχήμα 3). Το πόσο χρήσιμα είναι τα προϊόντα και το αν η αξία τους ξεπερνάει την αξία των συντελεστών παραγωγής δεν μπορεί να είναι δική του υπόθεση—εκτός στο ρόλο του ως προβληματισμένος πολίτης. Το αν το γεφύρι, το σχολικό κτίριο, η μονοκατοικία, ή το λιμάνι αξίζει να γίνει ή όχι καθορίζεται από άλλους, με βάση στοιχεία, κάποια από τα οποία παράγει και τους παρουσιάζει ο μηχανικός. Ιδιαίτερα  μεγάλη  είναι  η  ευθύνη  του  μηχανικού  στο  να  παρουσιάσει  εναλλακτικές 






διαδικασίες μετατροπής (διάφορους συνδυασμούς μορφής, ποιότητας, κόστους, διάρκειας ζωής, εμβέλειας, κλπ. του προϊόντος) ώστε να υπάρχουν περιθώρια επιλογής
. Και αυτό αποκτά ακόμα μεγαλύτερη σημασία σε «προϊόντα» των οποίων οι ανεπιθύμητες επιπτώσεις δεν είναι άμεσα φανερές στους πολίτες που μπορούν να έχουν λόγο.

Έστω ότι το «προϊόν» είναι ένα σύστημα καύσης σκουπιδιών (αποτεφρωτήρας). Πέρα από το κόστος και την ποιότητα του ιδίου του συστήματος, για το οποίο οπωσδήποτε υπάρχουν εναλλακτικοί συνδυασμοί-λύσεις, πρέπει ή δεν πρέπει να ληφθεί υπόψη και η επίπτωση των αποβαλλόμενων σωματιδίων στην ποιότητα του αέρα; Σίγουρα ναι. Όμως, αν ο μηχανικός δεν έχει τις σχετικές γνώσεις ή την ευαισθησία και δεν ενημερώσει το αρμόδιο για απόφαση συλλογικό όργανο τι γίνεται; Του αποδίδουμε ευθύνη; (Μα, του δώσαμε τα εφόδια; την αναγκαία εκπαίδευση;). Τον δεχόμαστε όπως είναι; (Μα, τότε, δεχόμαστε ότι δεν είναι δική του ευθύνη η σωστή ενημέρωση). Το δίλημμα παραμένει και τούτο διότι δεν έχουν ξεκαθαριστεί (στο δικό μας ατομικό και κοινωνικό επίπεδο) άλλα, πολύ πιο βασικά--και προφανή--διλήμματα, όπως τι είναι Μηχανικός, πώς τον θέλει η κοινωνίας μας, και πώς πρέπει να τον «φτιάχνουν» τα Πολυτεχνεία μας. 

Το ερώτημα παραμένει
:  Ποιος θα αξιολογήσει (και τελικά θα κοστολογήσει) την ποιότητα του αέρα ή του νερού; Ποιος θα αποφασίσει αν μια αύξηση της περιβαλλοντικής ποιότητας αξίζει κάποιο περιορισμό μιας παραγωγικής μονάδας (βιομηχανία, βιοτεχνία) με τις όποιες κοινωνικές επιπτώσεις; Τα άτομα; Κάποια Συλλογικά Όργανα; Το Κράτος; Πόσο εμπιστευόμαστε τα άτομα; Τα Όργανα; Το Κράτος; Τι εμπειρίες έχουμε στο Νομό μας; Στη Χώρα μας; Διεθνώς;

Θα ήταν λάθος να υποτιμήσει κανείς τη σημασία της ατομικής συμπεριφοράς όλων μας, τις παραδόσεις και τις συνήθειες. Παράδειγμα: Θέλουμε να πάμε κάπου, όχι και πολύ μακριά, και προβληματιζόμαστε αν θα πάμε με τα πόδια ή με το αυτοκίνητο. Θα λάβουμε άραγε υπόψη μας τις επιπτώσεις, που θα προκύψουν στο κοινωνικό σύνολο, αν πάρουμε το αυτοκίνητο; Σίγουρα όχι. Δεν θα σκεφτούμε ούτε το θόρυβο που θα δημιουργήσουμε, ούτε τα αέρια απόβλητα, ούτε το συνάλλαγμα για βενζίνη, ούτε το συνωστισμό που ίσως δημιουργήσουμε στο δρόμο. Αν εμείς όλοι συμπεριφερόμαστε έτσι, τι μπορούμε να περιμένουμε από το Σύνολο; (Δεν υπάρχει αμφιβολία ότι το θέμα προσφέρεται για συζητήσεις, φιλοσοφικές αναλύσεις, πολιτικοποίηση, διακηρύξεις -- ακόμα και πορείες, και όλα αυτά με απόλυτα θετική προδιάθεση για εύρεση μιας κοινωνικά αποδεκτής λύσης).

2. Η Παρέμβαση της Πολιτείας — Διοικητικά Μέτρα
Η αντίδραση ενός Οικονομολόγου στα παραπάνω θα μπορούσε να ήταν η άποψη
 ότι ορισμένα αγαθά, όπως ο καθαρός αέρας, η ησυχία, η θέα, η ποιότητα των νερών, η δυνατότητα του περιβάλλοντος να απορροφήσει απόβλητα, κλπ. διατίθενται και κατανέμονται μεταξύ των χρηστών χωρίς κάποιο ορθολογικό σύστημα που να λαμβάνει υπόψη του την αξία και τη χρησιμότητα για τον καθένα των αγαθών αυτών. Πρόκειται για αγαθά από τα οποία είναι δύσκολο έως αδύνατο να αποκλειστεί ένας πολίτης. Στην πηγή [3] χαρακτηρίζονται τα αγαθά αυτά ως συλλογικά αγαθά  ή ως αγαθά κοινού-ταμείου, ανάλογα με το αν είναι η δεν είναι δυνατή η κοινή χρήση.

Η δυνατότητα του περιβάλλοντος να απορροφήσει απόβλητα είναι ένα αγαθό που προσφέρεται σε περιορισμένη ποσότητα. Συνεπώς, έχει (θα πρέπει να έχει) μια αξία ανταλλαγής, μια τιμή αγοράς. Εκμετάλλευση και κατάχρηση της περιορισμένης αυτής «δυνατότητας απορρόφησης» προκύπτει, μεταξύ άλλων, και από το γεγονός ότι δεν υπάρχει γι’ αυτήν κατάλληλη «τιμή αγοράς». Ο μηχανικός λαμβάνει υπόψη του το κόστος των υλικών και του ανθρώπινου δυναμικού όταν διαμορφώνει εναλλακτικές λύσεις για μια οικοδομή ή ένα αεροδρόμιο, δεν «κοστολογεί» όμως την επίπτωση του έργου στο περιβάλλον. Και επειδή δεν υπάρχουν τιμές αγοράς για τις  επιπτώσεις, εύκολα τις αγνοεί.   

Πώς, όμως, θα διαμορφωθεί μια «τιμή αγοράς» ενός αγαθού για το οποίο ο Μηχανισμός της Αγοράς  είναι αδύνατον να λειτουργήσει; (Η αδυναμία οφείλεται στο ότι ο αποκλεισμός  από το αγαθό είναι αδύνατος). Η παρέμβαση της Πολιτείας είναι απαραίτητη για να επιτευχθεί μια «κοστολόγηση» του αγαθού και, δια μέσου αυτής, μια κατανομή του αγαθού στους  ενδιαφερόμενους πολίτες / χρήστες. Στόχος της παρέμβασης και της «κοστολόγησης» υποτίθεται ότι είναι ο εξής:

Εξισορροπήσει του Κοινωνικού Κόστους και της Κοινωνικής Δικαιοσύνης που θα προκύψει από την κατανομή του αγαθού μεταξύ των χρηστών. 

Τέτοιες παρεμβάσεις είναι συχνές για πλήθος αγαθών. Όταν η κεντρική ή η τοπική κυβέρνηση θεσπίζει πρόστιμο Α δρχ. για κάθε μονάδα αποβλήτων που απορρίπτεται στο περιβάλλον (αέρα, ποτάμι, λίμνη, θάλασσα, κλπ.), ουσιαστικά καθορίζει μια «τιμή αγοράς». Ο υπεύθυνος μιας παραγωγικής μονάδας (π.μ.) έχει να επιλέξει μεταξύ:

· να περιορίσει ο ίδιος, εσωτερικά, τα απόβλητά του (με αντίστοιχο κόστος, ας πούμε, Κε δρχ. ανά μονάδα μείωσης των αποβλήτων)

· ή να πληρώσει το πρόστιμο (Α δρχ. ανά μονάδα αποβαλλόμενων αποβλήτων).

Αν Α< Κε, φυσικά θα προτιμηθεί το πρόστιμο.

Η περίπτωση αυτή δεν διαφέρει απ’ το πρόβλημα επιλογής μεταξύ: 

· παρασκευής σκυροδέματος στο εργοτάξιο (Κε  δρχ. ανά μονάδα), και
· αγοράς ετοίμου σκυροδέματος (Α δρχ. ανά μονάδα), 

όπου ο μηχανικός ενεργεί σύμφωνα με τους οικονομικούς κανόνες (ελαχιστοποίηση του κόστους κατασκευής) και κάνει τις επιλογές του.

Το πρόστιμο Α είναι μια τιμή που υποτίθεται ότι βάζει η κοινωνία στο αγαθό «δυνατότητα απορρόφησης» που έχει το συγκεκριμένο στοιχείο του περιβάλλοντος. Σύμφωνα με την εμπειρία μας, μπορούμε να δεχτούμε ότι καθώς αυξάνει η τιμή (κόστος απόκτησης) ενός αγαθού, τείνει να μειωθεί η χρήση του αγαθού και τείνει να αυξηθεί η προσφυγή σε υποκατάστατά του
.

Γενικά, η παρέμβαση της πολιτείας για έμμεση κοστολόγηση και κατανομή του αγαθού «δυνατότητα απορρόφησης αποβλήτων» μπορεί να γίνει με διάφορους τρόπους
. Τρεις βασικοί μηχανισμοί-συστήματα (διοικητικά μέτρα) που χρησιμοποιούνται ευρέως σήμερα—και στη χώρα μας, και στο Νομό μας—είναι οι εξής:

1. Όρια Εκροής (Effluent Standards): Περιορισμός και έλεγχος στις ποσότητες αποβλήτων που «παράγουν» οι π.μ. Π.χ. δεν επιτρέπεται να απορρίψεις στο περιβάλλον πάνω από Ν μονάδες αποβλήτων.















2. 
2.  Κίνητρα για να περιορίσει η ίδια η π.μ. την απόρριψη  αποβλήτων. (Διευκολύνσεις για   «εσωτερική» επεξεργασία των αποβλήτων). 

3. Τέλη Εκροής ή Τέλη Απόρριψης (Effluent Charges): Για κάθε μονάδα αποβλήτων που αποβάλλεται από την π.μ. (ή, σε άλλες περιπτώσεις, που απορρίπτεται σ’ ένα περιβαλλοντικό μέσο), καταβάλλεται ένα τέλος.

Αναφερόμενοι  στο Σχήμα 4, τα Όρια Εκροής  καθορίζουν ένα ανώτατο όριο στην ποσότητα Χ που βγαίνει από την Παραγωγική Μονάδα
. Ένα Κίνητρο θα ήταν η επιδότηση μέρους του κόστους Κε. Το Τέλος Εκροής αναφέρεται στην ποσότητα που απορρίπτεται στο ποτάμι. (Οι δύο αυτές ποσότητες δεν είναι πάντα ίδιες. Επιπλέον, άλλοι μπορεί να είναι οι στόχοι ενός τέλους εκροής και άλλοι ενός τέλους απόρριψης
).

Τα πλεονεκτήματα των Ορίων Εκροής (Effluent Standards) είναι:

1. Η ευχέρεια στην εφαρμογή.

2. Η  μικρή δαπάνη της Πολιτείας για διαμόρφωση, επιλογή και έλεγχό τους (σε σύγκριση με άλλα μέτρα).

3. Είναι γνωστά και κατανοητά σ’ όλους.

4. Δημιουργούν την αίσθηση της δίκαιης μεταχείρισης (δικαιοκατανομή) όλων των παραγωγικών μονάδων.

Ένα βασικό μειονέκτημα των Ορίων Εκροής είναι ότι δυσχεραίνουν την επίτευξη της όποιας επιθυμητής ισορροπίας μεταξύ ποιότητας και οικονομικής δραστηριότητας. Αυτό συμβαίνει π.χ. όταν επιβάλλεται το ίδιο όριο σ’ όλες τις π.μ. παρόλο που δεν είναι  όλα τα οικοσυστήματα ίδια, ούτε είναι όλες οι π.μ., εξ ίσου σημαντικές για την οικονομία.

Στη συνέχεια εξετάζουμε σε κάποιο βάθος το σύστημα των τελών απόρριψης (Effluent Charges).  Θα πρέπει εδώ να τονιστεί ότι οι τρεις βασικοί μηχανισμοί που αναφέρθηκαν παραπάνω όχι μόνο δεν είναι αμοιβαία αποκλειόμενοι αλλά δρουν αποτελεσματικότερα όταν χρησιμοποιούνται ταυτόχρονα και συμπληρωματικά. Οπωσδήποτε, η διαμόρφωση ενός ολοκληρωμένου συστήματος τέτοιων διοικητικών μέτρων δεν είναι απλή υπόθεση.

3. Ο Μηχανισμός των Τελών Απόρριψης
Η διαχείριση του αγαθού «δυνατότητα απορρόφησης αποβλήτων», ας πούμε για ένα ποτάμι, γίνεται στην εξής βάση (βλέπε Σχήμα 4):

Επιτρέπεται η δωρεάν απόρριψη Μ μονάδων του συγκεκριμένου απόβλητου, και σε συγκεκριμένα σημεία του ποταμού {Σ1, Σ2, …, Σn}, μέσα σε χρονικό διάστημα Δ ημερών. Πάνω από τις Μ μονάδες, υπάρχει τέλος Α δρχ./μονάδα και μέχρι Π μονάδες. Η απόρριψη πάνω από Π μονάδες απαγορεύεται.

Πλήθος τα ερωτήματα που ανακύπτουν
. Μερικά απ’ αυτά:

· Πόσο ακριβώς πρέπει να είναι το Μ; (Υποτίθεται ότι είναι ένα όριο που επιτρέπει τον αυτοκαθαρισμό του ποταμού).

· Πώς καθορίζεται το Π; (Αυτό προσδιορίζει και το ποιοτικό επίπεδο).

· Πώς καθορίζονται τα σημεία απόρριψης; Ποιες οι περιβαλλοντικές, κοινωνικές και οικονομικές επιπτώσεις από τον καθορισμό αυτό;

· Ποιος θα ελέγχει αν τηρούνται οι κανονισμοί; Κάθε πότε; Με ποιο σύστημα; 

· Αν υπάρχουν αρκετοί που ενδιαφέρονται να απορρίπτουν απόβλητα (πολλές βιομηχανίες στον ίδιο χώρο), πώς επέρχεται μεταξύ τους κάποια συμφωνία/συμβιβασμός; Στη βάση του «όποιος προλάβει»; Ή του «όποιος παράγει πιο χρήσιμα προϊόντα»;
· Πώς καθορίζεται το τέλος Α;

Οι απαντήσεις στα παραπάνω ερωτήματα μπορεί να είναι από απλές μέχρι αδύνατες, ανάλογα με το οικοσύστημα στο οποίο αναφέρονται και το κοινωνικό σύνολο που επηρεάζεται.

Θα σταθούμε τώρα στο ζήτημα του καθορισμού του Α. Υπάρχουν διάφορες αντιλήψεις και σκεπτικά. Ας δούμε μερικά:

3.1 Πρώτη άποψη
Το Α είναι ένα πρόστιμο που πρέπει να είναι τόσο μεγάλο ώστε να μη συμφέρει σχεδόν ποτέ σε σχεδόν κανέναν η χρήση του αποδέκτη αποβλήτων.

Εδώ  ουσιαστικά  λέμε «απαγορεύεται η απόρριψη αποβλήτων». Επίσης λέμε στον ιδιοκτήτη της π.μ., η οποία παράγει απόβλητα (είτε αυτός είναι το Κράτος, ή ένας Δήμος, ή ένας συνεταιρισμός, ή ένας ιδιώτης): «Πλήρωσε συ για να καθαρίσεις, και αύξησε το κόστος παραγωγής».

Αν η αύξηση του κόστους μπορεί να απορροφηθεί ως μείωση του κέρδους, η παραγωγική δραστηριότητα συνεχίζεται. Αν όχι, τότε αυξάνει η τιμή διάθεσης του προϊόντος. Αν το ίδιο προϊόν (ή υποκατάστατό του) διατίθεται στην αγορά από άλλους σε μικρότερη τιμή, τότε η παραγωγική δραστηριότητα διακόπτεται. Αν η διακοπή της δεν είναι κοινωνικά αποδεκτή, τότε, για να συνεχιστεί, θα πρέπει ή να αποκλειστούν τα ανταγωνιστικά προϊόντα από την αγορά ή να επιδοτηθεί η δραστηριότητα από κάποιον (συνήθως το Κράτος, όλους μας). Επιδότηση σημαίνει ότι οι χρήστες του προϊόντος πληρώνουν μέρος του κόστους παροχής και το κοινωνικό σύνολο πληρώνει το υπόλοιπο (από το πλεόνασμα του ή το έλλειμμά του;).

Σε κάθε περίπτωση, η επιμονή (ή η επιθυμία) να μην απορριφθούν στον περιβαλλοντικό αποδέκτη απόβλητα συνεπάγεται κάποιο κόστος (θυσία) που μπορεί να εκτιμηθεί. Έτσι, μπορεί να γίνει η σύγκριση (trade-off) που αναφέρθηκε στην αρχή του παρόντος φυλλαδίου. 

3.2 Δεύτερη Άποψη
Το Α είναι ένα τέλος το οποίο  πρέπει να είναι τόσο  όσο χρειάζεται για να καλύπτονται οι δαπάνες καθαρισμού του περιβαλλοντικού αποδέκτη.

Εδώ υποθέτουμε ότι υπάρχει ένα συλλογικό όργανο ή φορέας που συλλέγει τα τέλη και καθαρίζει τον αποδέκτη. Μπορούμε να πούμε ότι η περίπτωση είναι ανάλογη μ’ αυτή των αστικών στερεών απορριμμάτων. 

Όταν το κόστος καθαρισμού παρουσιάζει οικονομίες κλίμακας, ο συλλογικός καθαρισμός συμφέρει, δεδομένου ότι έχουμε μικρότερο κόστος ανά μονάδα αποβλήτων
. Από την άλλη μεριά, η ανάθεση της ευθύνης καθαρισμού σ’ ένα συλλογικό φορέα, και ιδιαίτερα δημοτικό ή κρατικό, εμπεριέχει τον κίνδυνο της χαλάρωσης και άμβλυνσης αρμοδιοτήτων και ευθυνών. Εκτός αυτού, το συνολικό κόστος λειτουργίας του φορέα εύκολα μπορεί να αυξηθεί υπέρμετρα έτσι ώστε το επιβαλλόμενο τέλος να είναι μεγαλύτερο απ΄αυτό που πραγματικά μπορεί να δικαιολογηθεί. Δεν είναι  λίγες οι ανάλογες περιπτώσεις, σήμερα, όπου τα επιβαλλόμενα τέλη δεν είναι ανταποδοτικά (δεν αντιστοιχούν στο κόστος παροχής της υπηρεσίας για την οποία επιβάλλονται) όπως π.χ. συμβαίνει με τα δημοτικά τέλη καθαριότητας.

Σημειώνεται ότι οι προβληματισμοί της περίπτωσης (3.1) αναφορικά με κόστος παραγωγής, διακοπή λειτουργίας, επιδοτήσεις, κλπ. ισχύουν και στην προκειμένη περίπτωση.

3.3 Τρίτη Άποψη
Το Α είναι ένα τέλος το οποίο  πρέπει να είναι τόσο  όσο χρειάζεται για να συμφέρει τις ίδιες τις παραγωγικές μονάδες να περιορίσουν τα απόβλητά τους (με «εσωτερικό» καθαρισμό) κάτω από ένα καθορισμένο επίπεδο.

Στόχος μας είναι να αναγκάσουμε την κάθε π.μ. να περιορίσει η ίδια τα απόβλητά της με «εσωτερικοποίηση» των επιπτώσεων (δαπανών) που αυτά προκαλούν. Αντί της συλλογικής αντιμετώπισης της προηγούμενης περίπτωσης, έχουμε ατομικές αντιμετωπίσεις. Υπάρχουν, και γι’ αυτό το σύστημα, τα υπέρ και τα κατά, όπως στην περίπτωση (3.2). Σημειώνουμε εδώ την μεγαλύτερη ευχέρεια ελέγχου της κάθε π.μ. και την πρόκληση (κίνητρο) που έχει κάθε π.μ. για να επιτύχει όλο και πιο αποτελεσματικό και οικονομικό περιορισμό των αποβλήτων. 

3.4 Συζήτηση
Οι διαφοροποιήσεις που αναφέρθηκαν παραπάνω δεν είναι φιλοσοφικές ή θεωρητικές. Έχουν εξαιρετικές πρακτικές διαστάσεις που τις διαπιστώνουμε καθημερινά στην πράξη. Είναι φανερό ότι δεν είναι δυνατόν να μιλάμε για το «κατάλληλο» επίπεδο του Α (με τις πάμπολλες σοβαρές επιπτώσεις σε οικονομία και ποιότητα περιβάλλοντος, και με πιθανότητα συγκρούσεων μεταξύ παραγωγικών μονάδων  και αρμόδιων φορέων  για το περιβάλλον) αν προηγουμένως δεν ξεκαθαρίσουμε  το στόχο του τέλους, δηλαδή το συγκεκριμένο λόγο για τον οποίο επιβάλλεται.

Στην πολύ συνοπτική αυτή παρουσίαση του μηχανισμού ελέγχου της ποιότητας του περιβάλλοντος με τέλη απόρριψης, δεν είναι δυνατόν να θιγούν όλες οι διαστάσεις του θέματος. Πριν όμως κλείσουμε το θέμα, αξίζει να γίνουν μερικές ακόμα επισημάνσεις:

· Για τη διαμόρφωση ενός συστήματος τελών απόρριψης χρειάζονται λιγότερες πληροφορίες-στοιχεία απ’ ό,τι για ένα σύστημα ορίων εκροής (της ίδιας αποτελεσματικότητας).

· Ο μηχανισμός αυτός δίνει στην κάθε π.μ. την ευχέρεια να επιλέξει το δικό της τρόπο αντιμετώπισης των περιορισμών (ελευθερία επιλογής, περιθώρια δημιουργίας νέων ιδεών). Αυτό ευνοεί τις αποτελεσματικότερες π.μ.

· Ο μηχανισμός των τελών απόρριψης συχνά κάνει διακρίσεις σε βάρος των ιδιωτικών επιχειρήσεων, όταν κρατικές ή δημοτικές επιχειρήσεις απαλλάσσονται (φανερά ή πλαγίως) από τα τέλη. Στο σύστημα των Ορίων Εκροής, τέτοιες διακρίσεις θα ήταν δύσκολο να γίνουν αφού οι παραβάσεις θα ήταν φανερές στον κάθε  ενδιαφερόμενο πολίτη. (Υποθέτουμε ενημερωμένους πολίτες και ουσιαστική δυνατότητα λαϊκής συμμετοχής).

· Το τέλος απόρριψης είναι μια έμμεση «άδεια ρύπανσης», μια αγορά «δικαιωμάτων για ρύπανση». Τι θα σήμαινε μια αύξηση του τέλους; Βελτίωση της ποιότητας η διάθεση των δικαιωμάτων σε λιγότερους και οικονομικά ισχυρότερους; Πόσο κοινωνικά δίκαιο είναι ένα χαμηλό τέλος, που διευκολύνει πολλούς αλλά δεν καλύπτει τις δαπάνες καθαρισμού του περιβάλλοντος;

· Μερικές διεργασίες και περιβαλλοντικές επιπτώσεις (βλάβες) είναι μη αντιστρεπτές. Σε τέτοιες περιπτώσεις, κανένα τέλος δεν αρκεί για επανόρθωση.

· Αν η ευθύνη για τη συλλογή των τελών και τον καθορισμό του φυσικού  αποδέκτη ανήκει στην (τοπική ή κεντρική) κυβέρνηση, υπάρχει ο γνωστός κίνδυνος της αδιαφορίας. 

· Θεωρητικά, θα πρέπει  να υπάρξει  μια διαδικασία «δοκιμής-λάθους» πριν καταλήξει κανείς στο επίπεδο του τέλος απόρριψης. Στην πράξη όμως, οι μεταβολές είναι δύσκολες (π.χ. νέες υπουργικές αποφάσεις ή νόμοι, νέες συγκρούσεις συμφερόντων). Αν η πρώτη δοκιμή για το μέγεθος του Α είναι εξαιρετικά  λανθασμένη, το όλο σύστημα θα κινδυνεύει να αποτύχει (δηλαδή, δεν θα προστατεύεται η ποιότητα του περιβάλλοντος).

Σ’ όλα τα παραπάνω συστήματα ή σκεπτικά, ενυπάρχουν κι άλλοι προβληματισμοί με εντελώς πρακτική σημασία. Για παράδειγμα, πού ακριβώς θα είναι τα σημεία όπου θα επιτρέπεται η απόρριψη αποβλήτων; Π.χ. σε ποια σημεία  κατά μήκος ενός ποταμού; Πώς θα εξισορροπηθούν οι οικονομικές διαφοροποιήσεις που θα προκύψουν για τις διάφορες π.μ., οι οποίες προφανώς θα βρίσκονται σε διαφορετικές αποστάσεις από τα σημεία αυτά; Επίσης, αν πολλές π.μ. διαφορετικού τύπου, μεγέθους και  χωροθέτησης συναγωνίζονται για ένα περιορισμένο επιτρεπόμενο περιθώριο απόρριψης, πως θα γίνει η κατανομή του περιθωρίου μεταξύ τους
;  

Από τα παραπάνω καθίσταται, φανερό ότι οι τελικοί προσδιορισμοί των επιπέδων των Α,  Μ, Π,  Δ κλπ. είναι πολιτικά ζητήματα, η λύση των οποίων όμως οπωσδήποτε  βασίζεται σε τεχνικο-οικονομικές αναλύσεις.

4. Τα οικονομικά της Ρύπανσης του Περιβάλλοντος
Η ρύπανση του περιβάλλοντος κοστίζει, και μάλιστα πολύ, ιδιαίτερα αν θεωρήσουμε το θέμα σε μια μακροπρόθεσμη βάση. Προ πολλού έχει δημιουργηθεί, και επεκτείνεται σταθερά, μια τεράστια βιομηχανία αντι-ρύπανσης – σε παγκόσμια βάση. Μόνο για τη σωστή συλλογή και διάθεση των σκουπιδιών στη χώρα μας, το ετήσιο κόστος είναι της τάξης των 100 δισεκατομμυρίων δραχμών (2000). Ένα εργοστάσιο βιολογικού καθαρισμού υγρών λυμάτων για μία πόλη 40-50 χιλ. κατοίκων κοστίζει γύρω στα 700 εκατ. (2000).  

Δεν είναι πάντα εύκολο να εκτιμηθούν (και μάλιστα σε χρηματικές μονάδες) οι ζημίες που προκαλεί η ρύπανση του περιβάλλοντος. Αν υποθέσουμε ότι τα φυτοφάρμακα που χρησιμοποιούνται στον κάμπο της Ξάνθης και της Ροδόπης προξενούν ζημία στη λίμνη Βιστωνίδα, σε τι αναφέρεται αυτή η ζημία; Στη  μείωση των αλιευμάτων; Τη μετανάστευση των ψαράδων; Πως εκτιμάται η ζημία στην πανίδα και στη χλωρίδα; Ποία η βλάβη (έστω μόνο η άμεση οικονομική) του ατυχήματος του Τσέρνομπιλ ή της καύσης των δασών; Και ποιες οι  μακρόχρονες επιπτώσεις; Σιγά–σιγά μας γίνεται συνείδηση ότι θα πρέπει να ενεργούμε σύμφωνα με τη λογική της «οικονομίας του αστροναύτη» (spaceman economy) και όχι πια της «οικονομίας του cowboy».
Αν θέλαμε να δείξουμε διαγραμματικά το Κόστος της Περιβαλλοντικής Ζημίας (ΚΠΖ) ως συνάρτηση του επιπέδου των αποβλήτων που καταλήγουν στο περιβάλλον, θα είχαμε μια καμπύλη της μορφής του Σχήματος 5. Το επίπεδο x αντιστοιχεί στο σύνολο των παραγόμενων αποβλήτων. Βέβαια, αυτή η καμπύλη μόνο ως βάση συζήτησης και γενικής ανάλυσης του προβλήματος μπορεί να χρησιμεύσει, δεδομένου ότι είναι εξαιρετικά δύσκολο (μάλλον αδύνατο) να προσδιοριστεί ακριβώς,  αφού όχι μόνο δεν μπορούμε να εκφράσουμε τις διάφορες ζημίες σε χρηματικές μονάδες, αλλά ούτε μπορούμε να φανταστούμε όλες τις ζημίες που προκύπτουν. Είναι όμως δυνατόν, για προβλήματα και οικοσυστήματα περιορισμένης «εμβέλειας», να διαμορφωθεί μια τέτοια καμπύλη. Π.χ. το κόστος καθαρισμού ενός ποταμού (από απόβλητα) μεταβάλλεται όπως το ΚΠΖ του Σχ. 5, ως συνάρτηση της ποσότητας αποβλήτων που «απορρίπτονται αλλά αποσύρονται» (εδώ, 













δηλαδή, ως ζημιά θεωρούμε το κόστος αποκατάστασης της ποιότητας του νερού στα αρχικά επίπεδα). 

Έχει παρατηρηθεί ότι, μέχρι κάποιο επίπεδο S, το ΚΠΖ αυξάνεται με περίπου σταθερό ρυθμό και καθώς προσεγγίζεται ένα επίπεδο Τ, το ΚΠΖ γίνεται τεράστιο (φυσικά τα επίπεδα Τ  και  S και η έννοιά-τους διαφέρουν από περίπτωση σε περίπτωση).

Εύλογο το ερώτημα: Πόσο κοστίζει ο περιορισμός των απορριπτόμενων αποβλήτων; Είναι φανερό ότι όταν όλη η παραγόμενη ποσότητα Τ απορρίπτεται στο περιβάλλον, το κόστος μείωσης είναι μηδέν, όπως φαίνεται στο Σχήμα 6. (Ο οριζόντιος άξονας του Σχήματος 6 έχει τις ίδιες μονάδες με το Σχήμα 5). 
Καθώς η μείωση αποβλήτων αυξάνει (μετακίνηση προς τα αριστερά στον οριζόντιο άξονα του Σχ. 6), το κόστος αναμένεται να αυξάνεται και μάλιστα με αυξανόμενο ρυθμό. Η ίδια αυτή καμπύλη μπορεί να δειχθεί και διαφορετικά, όπως στο Σχήμα 7 (α). 





















Οριακό Κόστος (Σχήμα 7 (β) ) είναι το κόστος μείωσης των αποβλήτων κατά μια έξτρα μονάδα. Η υπόθεση  ότι το Συνολικό ΚΜΑ αυξάνει με αυξανόμενο ρυθμό σημαίνει ότι η παράγωγος  

x  έχει θετική κλίση, όπως φαίνεται στο Σχήμα 7(β).

Ποιος πληρώνει για τη μείωση των απορριπτόμενων στο περιβάλλον αποβλήτων; Για ευκολία στην ανάλυσή μας, ας υποθέσουμε ότι πληρώνει η ίδια η π.μ. (Η υπόθεση αυτή οπωσδήποτε δεν είναι εξωπραγματική). Αναφερόμαστε στο Σχήμα 7(α). Το επίπεδο παραγωγής  προιόντων και αποβλήτων είναι δεδομένο. Αν, για ποσοστό μείωσης μεγέθους R %, το ΚΜΑ είναι Κ,  τότε για ποσοστό R+1 θα είναι Κ+μ. Δηλαδή, σε επίπεδο R, το Οριακό Κόστος είναι μ.

Αν υπάρχει ένα τέλος απόρριψης Α1,  έτσι ώστε Α1( μ, τότε συμφέρει την π.μ. να μειώσει τα απόβλητα σε επίπεδο πάνω από R+1, μέχρι και Ε1. Αν το τέλος είναι Α2 ( μ, τότε συμφέρει την π.μ. να μειώσει τα απόβλητα μόνο μέχρι το επίπεδο Ε2 αφού, για κάθε έξτρα μονάδα μείωσης, το κόστος της θα είναι μεγαλύτερο από το τέλος Α2. Γενικότερα, τώρα, η π.μ. θα πρέπει να αναμένεται να αντιμετωπίσει την επιβολή του τέλους Α με καθαρά ιδιωτικο-οικονομικά κριτήρια. Αν, για δεδομένο επίπεδο παραγωγής, η π.μ. απορρίπτει d % των παραγόμενων αποβλήτων στο περιβάλλον, δηλαδή κατακρατεί (αποσύρει) ποσοστό r = 1-d, τότε το συνολικό κόστος της θα είναι    
                                         
[image: image3.wmf](

)

{

}

d

r

´

A

+

KMA

  ή   
[image: image4.wmf](

)

(

)

{

}

r

A

r

-

´

+

KMA

1

 

Για ελαχιστοποίηση του κόστους αυτού, το ποσοστό r θα πρέπει να ικανοποιεί τη σχέση

Μ΄ άλλα λόγια, το “βέλτιστο” επίπεδο r* καθορίζεται από το επίπεδο Α του τέλους απόρριψης. Η π.μ. θα επιδιώξει ένα ποσοστό r όχι μεγαλύτερο από το r* (και στο όριο, ίσο με r*).

Βλέπουμε λοιπόν ότι:

1. Το επίπεδο τέλους απόρριψης έχει καθοριστική σημασία για τις ποσότητες αποβλήτων που αποβάλλει μια π.μ.  

2. Δεν είναι δυνατόν να καθοριστεί ένα «σωστό» επίπεδο τέλους απόρριψης αν δεν γνωρίζουμε την καμπύλη του Οριακού Κόστους μείωσης αποβλήτων της π.μ. (δηλαδή, αν δεν έχουμε το Σχήμα 7 (β), έστω κατά προσέγγιση).

3. Αν σε κάθε π.μ. ενός οικοσυστήματος αντιστοιχεί διαφορετική καμπύλη Οριακού Κόστους μείωσης αποβλήτων  (κάτι εντελώς φυσιολογικό), τότε ο προσδιορισμός ενός «σωστού» τέλους απόρριψής καθίσταται πολύπλοκος.

Αν χρησιμοποιούμε το μηχανισμό Ορίων Εκροής (Effluent Standards), τότε, καθορίζοντας το όριο αυτό σε επίπεδο R (Σχήμα 7 α), υποχρεώνουμε την π.μ. να δαπανήσει Κ δρχ.

Τελικά, όσο περισσότερα πληρώνει η π.μ. για μείωση των αποβλήτων της , τόσο λιγότερες θα είναι οι βλάβες που θα προξενήσουν τα απόβλητα της. Τι θα πρέπει να απαιτήσει η κοινωνία από μια π.μ.; Εκτεταμένη μείωση (και αντίστοιχες ψηλές δαπάνες) ή ανοχή; Ήδη στην §3 αναφερθήκαμε στην πολιτική διάσταση του διλήμματος.

Αντιπαρερχόμενοι το δίλημμα αυτό της κατανομής των επιβαρύνσεων, διαπιστώνουμε ότι το Κοινωνικό Σύνολο, για να αντιμετωπίσει τα απόβλητα, υφίσταται κάποιες δαπάνες του τύπου του Σχήματος 5 και κάποιες δαπάνες του τύπου του Σχήματος 6, ανάλογα με την ποσότητα αποβλήτων που «φτάνουν» στο περιβάλλον. Φυσικά, άλλοι πληρώνουν για τις πρώτες και άλλοι για τις δεύτερες.  Το Συνολικό Κόστος Διαχείρισης της Ρύπανσης (ΣΚΔΡ) θα είναι το άθροισμα των δύο αυτών τύπων δαπανών, όπως φαίνεται στο Σχήμα 8. Το ελάχιστο ΣΚΔΡ αντιστοιχεί σε κάποιο επίπεδο αποβλήτων Π ( 0. Αυτό φυσικά σημαίνει πως, για το Κοινωνικό Σύνολο, δεν ισχύει η αρχή του «όσο λιγότερα απόβλητα απορρίπτονται στο περιβάλλον τόσο καλύτερα»
. Δεν υποτιμάται βέβαια το σημαντικό ζήτημα του πώς κατανέμεται αυτό το  ελάχιστο ΣΚΔΡ στα μέλη του Κοινωνικού Συνόλου
Κλείνουμε με μία σύντομη ανακεφαλαίωση των προβλημάτων που υπάρχουν στην προσπάθεια για επίτευξη του (υπαρκτού αλλά άγνωστου) «κοινωνικά βέλτιστου» επιπέδου αποβλήτων που μπορούν να απορρίπτονται στο φυσικό περιβάλλον:

1. Αποδοχή της άποψης ότι το βέλτιστο επίπεδο δεν είναι μηδέν
2. Εκτίμηση των ζημιών (άμεσων και έμμεσων, βραχυπρόθεσμων και μακροπρόθεσμων) από τη ρύπανση 
3. Μετατροπή του κόστους της περιβαλλοντικής ζημίας σε αποτελεσματικά μέτρα ελέγχου της ρύπανσης (όρια εκροής, οικονομικά κίνητρα, τέλη απόρριψης).
















Η καμπύλη του Σχήματος 9 δείχνει το επίπεδο r (και συνεπώς d) που θα επιλέξει η π.μ. για κάθε τιμή του τέλους Α. (Είναι κάτι ανάλογο με το πόσες μονάδες ενός προϊόντος θα προμηθευτεί κάποιος, αν η τιμή διάθεσης του προϊόντος είναι Α). Θα μπορούσαμε συνεπώς να θεωρήσουμε την καμπύλη αυτή ως την Καμπύλη Ζήτησης για την απορροφητική δυνατότητα του περιβάλλοντος, αφού ουσιαστικά η π.μ. αγοράζει το δικαίωμα απόρριψης αποβλήτων. Στο Σχήμα 9 (β), η καμπύλη αυτή έχει τη γνωστή μορφή των Καμπυλών Ζήτησης. 

                  Σχήμα 3: Ο Ρόλος του Μηχανικού

          Σχήμα 6: Κόστος Μείωσης Αποβλήτων (KMA)





Επίπεδο Απορριπτόμενων Αποβλήτων, x





Σχήμα 5: Κόστος Περιβαλλοντικής Ζημίας (ΚΠΖ)

Σχήμα 8: Συνολικό Κόστος Διαχείρισης της Ρύπανσης, ΣΚΔΡ





Επίπεδο Αποβλήτων , x

Σχήμα 2: Το Σ.Δ.Α. ως φορέας Διοχέτευσης Φορτίου

Σχήμα 4: Το Δίλημμα της Εσωτερικής  Επεξεργασίας Αποβλήτων

Σχήμα 7: Συνολικό και Οριακό Κόστος Μείωσης  Αποβλήτων

Σχήμα 9: Καμπύλη Ζήτησης Απορροφητικής Δυνατότητας

�   Φθινόπωρο  1986, για το μάθημα του 5ου εξαμήνου Δ.Π. I.  


� Περισσότερα για το θέμα αυτό στο Κεφ. 2 του Τόμου Ι «Εισαγωγή στην Ανάλυση και Σύνθεση Τεχνικών Έργων», από το μάθημα  Τ.Ο.Π.Ε. 


� Η θέση ότι το ερώτημα είναι ανύπαρκτο ή επιφανειακό είναι, νομίζω, θέση υπεκφυγής. Το δίλημμα υπάρχει. 


� Σύμφωνα με τη δήλωση του Οικονομολόγου A.Marshall, «Κάθε σύντομη δήλωση ή εξήγηση στα  Οικονομικά είναι παραπλανητική (εξαιρουμένης, πιθανώς, της παρούσης)».


�  Α. Ο Νόμος Προσφοράς και Ζήτησης. 


    Β. Ο «εσωτερικός καθαρισμός αποβλήτων» είναι υποκατάστατο της  «απόρριψης ανεπεξέργαστων αποβλήτων και πληρωμής του πρόστιμου».





� Το παρόν κείμενο γράφτηκε το 1986. Έκτοτε, έχουν επέλθει δραματικές αλλαγές στη φιλοσοφία και τη νομοθεσία για προστασία του περιβάλλοντος που θα παρουσιαστούν σε άλλα κείμενα. Αναφέρονται, π.χ. η αρχή  «ο ρυπαίνων πληρώνει» και η αρχή της  «ευθύνης του παραγωγού».  


�  Στο μάθημα Διαχείριση Περιβάλλοντος ΙΙ θα εξετάσουμε πιο αναλυτικά το νόημα του περιορισμού. Π.χ. πρόκειται για Χ  μονάδες αποβλήτων ανά μονάδα προϊόντος; Χ μονάδες αποβλήτων τη μέρα (ή το μήνα);


� Μπορείτε να δώσετε ένα παράδειγμα;


� Αρκετά από τα ερωτήματα αυτά, σε πιο αναλυτική και συγκεκριμένη βάση, και με αναφορά σε συγκεκριμένες περιπτώσεις στην Ελλάδα, θα τα εξετάσουμε στο μάθημα Διαχείριση Περιβάλλοντος ΙΙ (θερινό εξάμηνο).


� «Έτος 2000: «Η ευθύνη του παραγωγού», σε όλο τον κύκλο ζωής του προϊόντος.


� Στα συστήματα περιβαλλοντικής προστασίας, δεν ισχύει πάντα η θετική οικονομία κλίμακας αναφορικά με τις επιπτώσεις στο περιβάλλον. 


� Το θέμα αυτό είναι το αντικείμενο της εργασίας: Panagiotakopoulos, D. "A Solution Procedure for the Design Problem of a Multiple Treatmen-Plant System", INFOR, Vol. 15, No. 1, pp. 37-49, 1977.	





� Ο καθένας μας είναι μια αναπόφευκτη πηγή ρύπανσης όταν παράγει περίπου 1 kg σκουπίδια τη μέρα, χρησιμοποιεί 120 lt νερού και χρειάζεται 0.1k g Διαλυμένου  Οξυγόνου τη μέρα. Είναι αδιανόητο να ζητήσουμε από τον εαυτό μας μηδέν απόβλητα.   

